VENDIM
Nr. 1079, datë 23.12.2015

PËR DHËNIEN NË PËRDORIM, PA SHPËRBLIM, TË NJË SIPËRFAQEJE  PREJ 371 M², NË PËRGJEGJËSI ADMINISTRIMI TË AUTORITETIT SHTETËROR PËR INFORMACIONIN GJEOHAPËSINOR (ASIG), QENDRËS “PROTIK”, TIRANË

Në mbështetje të nenit 100 të Kushtetutës, të nenit 4, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, dhe të neneve 901 e vijues, të ligjit nr. 7850, datë 29.7.1994, “Kodi Civil i Republikës së Shqipërisë”, të ndryshuar, me propozimin e ministrit të Shtetit për Inovacionin dhe Administratën Publike, Këshilli i Ministrave

VENDOSI:

1. Dhënien në përdorim, pa shpërblim, të sipërfaqes prej 371 (treqind e shtatëdhjetë e një) m², të zyrave të katit të parë të ndërtesës “Godina e Inovacionit”, me numër pasurie 1/12, zona kadastrale 8160, rruga “Papa Gjon Pali II”, nr. 3, në përgjegjësi administrimi të Autoritetit Shtetëror për Informacionin Gjeohapësinor (ASIG), qendrës “PROTIK”, Tiranë, për një afat prej 2 vitesh, sipas planimetrisë në aneksin 3, bashkëlidhur këtij vendimi.
2. Autorizohet Autoriteti Shtetëror për Informacionin Gjeohapësinor të lidhë aktmarrëveshje me qendrën “PROTIK”, Tiranë, për marrjen përsipër, nga ASIG-u, të mbulimit të shpenzimeve për shërbimet utilitare që i nevojiten qendrës “PROTIK”, Tiranë, në këto ambiente.
3. Vendimi nr. 647, datë 19.9.2012, i Këshillit të Ministrave, “Për dhënien në përdorim, pa shpërblim, të një sipërfaqeje prej 371.41m², në përgjegjësi administrimi të Agjencisë Kombëtare të Shoqërisë së Informacionit, qendrës “PROTIK”, Tiranë,” shfuqizohet.

4. Ngarkohen ministri i Shtetit për Inovacionin dhe Administratën Publike dhe Autoriteti Shtetëror për Informacionin Gjeohapësinor për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
KRYEMINISTRI
Edi Rama

